
Omistuskirjoitus ja kiitokset


Tämän kirjasarja on kirjoitettu muistinvaraisesti. En ole mitään muistamaani muuttanut tietoisesti paremmaksi tai huonommaksi tai minun kannaltani edullisemmaksi. Näin minä muistan tapahtumat. Minun nuoruudessani ei ollut nettiä, somea eikä tietokoneita, joista voisin tarkastaa muistoja.


Muistot ovat subjektiivisia yksilön kokemuksia ja mieleensä painamia asioita, jotka jokaisella on samastakin tapauksesta erilaiset. Olemme erillisiä kokijoita. Ei siis ole oikeita eikä vääriä muistoja vaan pelkästään muistoja. Ne ovat tärkeintä mitä elämässä on ja mitkä yleensä muistisairaudessakin säilyvät. Äitini Irja eli elämänsä viimeiset kuukaudet Joensuussa vuodeosastolla muistoissaan nuorena Irjana yhdessä ystävänsä Annelin kanssa Jyväskylässä ja Korpilahdella.


Tämän kirjan tapahtuma ajalla 70–80 luvuilla nuorten elämä oli erilaista kuin nyt. Yritän itsellenikin näin selvittää sen miksi minusta tuli insinööri vai oliko se sattumaa.


Kiitokset Savinaisen Juhalle ja tämän kirjan tekstin valmistumisen jälkeen kuolleena löytämälleni lapsuuden ystävälleni Stavenin Markulle kirjoituksistaan, jotka täydentävät tarinaani. Hän ehti lukea kaikki kirjavedokseni läpi.


Omistan tämän kirjasarjan toisen osan vaimokkeelleni, tai kuten hän on asian ilmaissut vainolle, eli Eijalle. Eija on tämän kirjan tekemisessä avustanut valtavasti, samalla hän on päässyt tutustumaan myös minun elämääni ennen yhteistä aikaamme ja silti haluaa jatkaa kanssani.









Markku Jonninen


Konstruktiotekniikan insinööri Jonninen Osa 2


Nuoruus Joensuun Mäntylässä ja Rantakylässä.


Muistoja ja tarinoita nuoruudesta, kun kaikki oli vielä mahdollista.


Kuinka jo lapsena auktoriteetteja kyseenalaistaneesta ja opiskelun oppikoulussa ja lukiossa vasemmalla kädellä hoitaneesta nuoresta kasvoi opiskelun tavoitteen ymmärtänyt nuori.









Joensuuhun muutto





Isäni Pauli oli opiskellut työteknikoksi ja siirtynyt Rautpohjan tehtaalla koko ajan vaativampiin tehtäviin, mutta hän halusi enemmän. Iso uutinen konepuolen miehille oli tieto siitä, että Joensuuhun oli valmistumassa Suomen nykyaikaisin iso konepaja, jonne tarvittiin päteviä ammattitaitoisia ihmisiä käynnistämään sen toiminta. Paulin työkaveri insinööri Kautto oli jo lähtenyt Rautpohjan tehtailta Joensuuhun ja houkutteli myös Paulia tulemaan käynnistämään koneistusosastoa ja nimenomaan automaattikonepuolta. Hän saisi koulutuksen ohjelmointiin ja automaattisten koneiden käyttöön. Paulia viehätti täysin uusi tekniikka ja hän ilmoitti halukkuutensa tulla.


Vaikka puhelimessa Pauli oli asioista jo pääosin sopinut, niin ennen muuttoa Paulin piti kuitenkin käydä papereiden teossa Rauma-Repolan Joensuun tehtaalla 1972 syksyllä, ja hän pyysi minut mukaan. Ajelimme sinisellä Luupää Datsunilla Jyväskylästä Joensuuhun, kun meille kantapään kautta oppien selvisi, että Varkauden ja Joensuun välillä ei ollut lainkaan polttoaineen jakeluasemaa.


Se oli siihen aikaan pisin väli Etelä-Suomessa, jossa ei päätiellä ollut polttoaineen myyntiä. Datsunin polttoaine loppui ennen Joensuuta pimeän aikaan illalla, joten ei auttanut muuta kuin lähteä kävelemään ainoaa näkyvää valoa kohti. Sinne oli teitä myöten vajaa pari kilometriä, kun emme lähteneet peltoojia pimeässä ylittämään.


Talo oli iso rintamamiestalo, jonka ikkunasta näkyi valoa. Pauli kolkutti talon ovea, kolkutti uudestaan ja vielä kolmannen kerran, jonka jälkeen ikkunat verhot heilahtivat ja joku nainen tuli oven taakse muttei avannut ovea vaan kysyi mitä asiaa meillä oli. Isä selitti asian ja pyysi päästä soittamaan Joensuuhun huoltoasemalle, jotta saisimme bensaa.


Ääni oven toiselta puolelta sanoi, että ei hän muuten avaisi, mutta kun sinulla on tuo poika mukana, niin et sinä varmasti rosvo ole. Pauli soitti puhelun, minä sain piparin ja rouva sai 5 mk puhelimen lainasta, jonka siitä pyysi ja jonka isä autolle kävellessämme sanoi olleen aika kova hinta yhdestä muutaman pennin puhelusta.


Huoltoasemalta tuli vartin päästä auto täynnä porukkaa ja he jättivät kanisterin meille ja lähtivät jatkamaan kertomatta sen tarkemmin mistä huoltoasemalta tulivat. Ajelimme sitten Joensuuhun ja menimme ensimmäiselle huoltoasemalle, joka tuli vastaan, tankkasimme, jätimme kanisterin ja maksoimme bensat sinne. Myyjä ei tiennyt kanisteriasiasta mitään, mutta hoidimme kuitenkin maksun. Olimme hotellissa yötä ja aamupalan jälkeen lähdimme Rauma-Repolan tehtaille, jossa odotin penkillä isän ollessa keskusteluissa johtajan kanssa. Isä sai työpaikan ja muutto oli reilun kuukauden päästä edessä.


Joensuuhun muutto oli iso muutos koko perheelle. Äidin synnyinseutu ja kaikki parhaat ystävät jäivät Jyväskylään. Isä otti vastaan vastuullisen työn uudessa Rauma-Repolan Joensuun konepajassa koneistusosaston automaattikoneiden työnjohtajana ja ohjelmoijana. Hänen vastuullaan oli uusien automaattisten työstökoneiden käyttökoulutus ja niiden ohjelmointi.


Hän kävi Tampereella kolme ohjelmointikurssia ja Tukholmassa kaksi kurssia. Repolan koneet olivat kaikista nykyaikaisimpia, mitä saatavissa oli. Kaikki NC ja myöhemmin CNC koneet olivat Paulin näppien alla. Kaikki ei sujunutkaan niin helposti kuin luulisi. Lapset joutuivat uuteen ympäristöön ja uusiin kouluihin


Kun Jyväskylässä lastasimme isoa umpikoppaista muuttokuorma-autoa, niin auton täyttyessä varmistui, että kaikki meidän lasten tavarat jäävät sinne pihalle. En muista kenelle meni 20 tuumainen polkupyöräni tai mikä oli papalta saamani 28 tuumaisen pyörän kohtalo. Mäkiauto jäi pihalle parkkiin ja pääosan leluista ja koottavat lentokoneet äiti heitti suoraan luukusta isoon umpinaiseen roskasäiliöön, jonka jäteauto kerran viikossa kävi tyhjentämässä. Polkupyörääkään minulla ei Joensuussa ainakaan vuoteen ollut, kävelin aina kouluun Niinivaaralle, mutta sitten sain sen verran rahaa säästettyä, että pystyin ostamaan 10 vaihteisen matkapyörän, jolla sitten ajoinkin yli kymmenen tuhatta kilometrejä etunapaan laitetun mittarin mukaan.


Oli aloitettava jo lapsena uusi elämä tyhjästä. Muistot vain jäivät.









Mäntylä Joensuu





Puhuin keskisuomen murretta karjalaisittain hiukan murtaen. Siitä soinnista oli minulle huomautettu monesti jo kerrostalon lasten toimesta Jyväskylässä. Muutimme alueelle, jossa puhuttiin sitten puhtaasti mie ja sie, kuten serkkumme Rovaniemeltä puhuivat. Pelkästään murre tuotti paljon iloa Joensuussa.


Ensimmäisenä iltana, kun muuttokuormamme oli Joensuuhun Mäntylään saapunut ja tavarat taloon sisään purettu, tuli naapurin poikia meidän kanssamme keskustelemaan. Koska oli kylmä marraskuu, niin yksi pojista sanoi lähtevänsä kotiin koska: ”minnuu kylymää”. Olen nauranut tätä vuosikymmeniä, koska Jyväskylässä ei adjektiiveja käytetty koskaan näin verbinä, Jyväskylässä sanottiin selvästi, minua palelee.


Monta muutakin sanontaa oli hauskoja. Jos joku maa-alue piti tiivistää, niin Jyväskylässä sanottiin, että se tiivistetään pölkyllä junttaamalla, Joensuussa se tiivistettiin pölkyttämällä. Nyt nimisanasta tehtiin verbi. Näitä hauskoja tapoja ja sanontoja oli paljon.


Isä myi kerrostaloasunnon Vekarokadulta ja sen myynti oli sinänsä helppoa, koska ostajia oli rivissä ja hinta määräytyi aravasäännösten mukaan. Isä oli harmissaan autotallin myynnistä, koska se myytiin erikseen ja Pauli ei voinut määrätä sille hintaa, vaikka ostajia olisi ollut, vaan taloyhtiöllä oli oikeus lunastaa se ja taloyhtiön isännöitsijä, muistaakseni Lahti niminen, sen sitten myös taloyhtiöltä pilkkahintaan lunasti itselleen.


Uusi kotimme oli vanhoja Rauma Repolan sahan työsuhdeasuntoja. Ne olivat puisia kaksikerroksisia paritaloja, joissa oli myös kellari. Niitä oli Mäntylässä kuusi kappaletta muodostaen kuin muurin talojen väliin jäävän ison sisäpihan ympärille. Kaikissa 12 asunnossa asui Repolan työntekijöitä.


Me lapset saimme yläkerran huoneen, jonka yhteydessä oli kylmä vinttikomero. Alakerrassa oli WC, suihku, keittiö, olohuone ja vanhempien makuuhuone. Kellariin meni portaat ja siellä oli pari varastohuonetta, mutta siellä haisi homeelle, joten ei siellä mitään säilytetty.


Pihapiirissä oli kaksi pitkää punaista rakennusta, joissa oli autotallit sekä varastotilat, että myös keskellä rakennusta pariovien takana roskahuone, jonne kipattiin suoraan ämpäristä roskat, ei siis muovipusseissa vaan suoraan kaadettiin sinne hiekkamaahan. Lämpöisenä tuulettomana kesäpäivänä haju oli ovien takana aika muheva. Roskien tyhjentäjä liikkui umpinaisen peräkärryn kanssa, jonne takana olevasta luukusta käsipelillä lapioiden heitti roskat lattialta


Tittarataara


Mäntyläntiellä tuli selväksi, mitä on asua kerrostaloalueella puutalossa. Kerrostalon jengi halusi usein haastaa riitaa meidän puutalojen porukoiden kanssa. Meitä oli vähemmän, mutta olimme keskimäärin vanhempia kuin kerrostalon jengi.


Yksi kerta jäi mieleen paremmin, kun kerrostalon jengi aivan yllättäen piiritti Mäntyläntiellä kerrostalon edessä minut, Jarmon ja Äijön Juhan, joka oli Jarmon ikäinen. Jengiläisiä oli parikymmentä ja heidän johtajanaan oli Joensuussa jonkinlaista rikollista kuuluisuuttakin jo kerännyt, Tito nimellä kutsuttu kaveri, joka oli ollut lastenkodissa ja puukottanut huhujen mukaan ainakin yhtä kaveria. Hän oli käynyt monesti uhoamassa uusille tulijoille Jordaneille, kuten hän meidät nimesi, ja jo silloin aloin kutsua häntä vuorostaan Tittarataaraksi, josta kaveri ei pitänyt.


Tito oli tummahipiäinen, minun mittainen ja kovaääninen kaveri, joka tuli jengiläisten tekemän piirin keskellä eteeni ja alkoi uhota. Vain muutama sekunnin kuluttua siitä, kun uho alkoi, osui iso kivi Titoon ja hän kuumeni entisestään. En tiedä kuka kiven heitti, mutta jengiläinen se oli, joka oli sen viskannut, yrittäen tietysti osua minuun, mutta osuikin Titoa, hän käskytti jengiä olemaan heittämättä enää.


Kun Titon katse etsi kiven heittäjää, niin katselin itsekin ympärilleni ja havaitsin, että Jarmon ja Juhan oli piirittäneet myös jengiläiset, jotka tönivät heitä. Kun Tito kääntyi uudelleen minuun päin, niin hän saman tien tönäisi voimakkaasti minua rintaan yrittäen kaataa. Yksi kaveri oli mennyt salaa taakseni polvilleen. En kaatunut ja kun astuin askeleen sivuun, niin tärskäytin välittömästi täydellä voimalla Titoa nyrkillä nenään, jonka seurauksena hän lensi selälleen ja verta alkoi vuotaa värjäten leuan heti punaiseksi.


Joku kerrostalon asukkaasta oli soittanut poliisille ja kun Tito kaatui, kuului poliisiauton sireenin ääni ja jengi kaikkosi. Tito hävisi muiden mukana ympäriltämme vauhdikkaasti. Sanoin Jarmolle ja Juhalle, että ei lähdetä minnekään vaan ollaan tässä. Seisoimme enää kolmistaan tien sivussa ja poliisiauto lipui hiljalleen ohi, eivät kysyneet mitään, vain katsoivat meitä tarkasti ja me morjestimme.


Tämän jälkeen Tittarataaran porukka ei enää tullut meille isommalla porukalla käymään yhtä kertaa lukuun ottamatta, kun he kävivät porukalla omenavarkaissa pihapuissamme. Silloin saimme juostua Jaken kanssa pari kaveria kiinni ja pudotettua omenat heidän sylistään. Olivat nöyriä poikia ja päästimme heidät menemään.


Mikko vai Mitse


Halusimme lemmikin ja isä nouti työkaveriltaan uroskissan. Musta, valkoisella oikean puolen huulessa olevalla täplällä syntymämerkitty kissanpentu ei ollut vielä sisäsiisti ja nostin sen hiekkalaatikkoon aina kun pissaa tai kakkaa alkoi tulla. Se sai myös herkkupalan, jos teki sinne asiansa.


Kissa oli ollut meillä vasta kolme päivää. Sille oli annettu nimeksi Mikko, kun vein sen ensimmäistä kertaa ulos tarkoituksenani antaa sen olla hetken aikaa nurmikolla talon pihassa. Kun laskin Mikon maahan talon seinän lähellä, niin yllättäen kuului joku kova ääni, joka säikäytti Mikon ja se karkasi käsieni alta, lähtien juoksemaan täyttä vauhtia talon reunaa myöten, kadoten näkyvistä. Lähdin tietysti heti sitä etsimään, mutta mistään ei kissaa löytynyt. Seuraavat kaksi viikkoa etsimme sitä kävellen, mutta ei sitä näkynyt.


Parin kuukauden päästä olimme jo luopuneet kokonaan toivosta löytää Mikko. Illalla nukkumaan mennessämme, toisen kerroksen ikkunan takaa alkoi kuulua hiljaista naukumista. Jarmon kanssa ihmeteltiin, mikä siellä oli ja miten se on sinne päässyt. Avasin ikkunan ja Mikko hyppäsi kapealta ikkunalaudalta suoraan syliini kehräämään. Ruokaa se söi koko antamani kulhollisen. Se oli aivan luurangan laiha ja pääsi sänkyyn silloin nukkumaan - ainoan kerran.


Aamulla kävimme ihmettelemässä puisia seinään suoraan ruuvattuja kiinteitä paloportaita, jotka johtavat ylös toisen kerroksen ikkunaan. Ne alkoivat kahden ja puolen metrin korkeudesta suoralla pystylautaseinällä, joten kissan oli täytynyt hypätä niin korkealle päästäkseen kiipeämään ylös ikkunalle. Se on ollut hurja temppu, mutta kissat pääsevät kyllä korkeammallekin.


Yllättäen Mikko sai viisi poikasta muutaman viikon jälkeen siitä, kun palasi kotiin. Mikosta tuli Mitse. Kissan Paulille lahjoittanut henkilö oli tehnyt väärän sukupuolen määrityksen.


Mitse ei halunnut mennä enää lainkaan ulos, se käytti vain hiekkalaatikkoa ja vasta vuoden päästä se uskaltautui ulos pihalla käymään ensimmäistä kertaa. Mitse löytyi parin vuoden päästä myrkytettynä pihastamme. En ymmärrä miksi kukaan niin teki kissalle, joka ei poistunut kotipihastaan.


Broilerikani


Seuraava lemmikki, jonka elämä jäi vuoden pituiseksi, oli iso valkoinen kani, jolle rakensin pesäpaikan pihassa olleeseen koirankoppiin. Koirankoppi oli noin 40 cm korkeudella maasta ja siihen tarvitsi tehdä vain verkko-ovi öitä varten. Kani tuli pienenä ja oppi heti nukkumaan kopissaan heinän sisässä. Aamuisin sen ovi avattiin ja se sai liikkua miten halusi pihassa ja syödä tuoretta heinää. Siitä kasvoi valtavan iso, jänistä isompi, mutta luppakorvainen.


Kani oppi olemaan omassa pihassa ja meni itse koppiinsa nukkumaan jo hämärän tullessa. Kerran leikimme pihassa ja kani oli mukana seuraamassa tapahtumia syöden rauhassa ruohoa keskellä pihaa. Huomasimme ison kollikissan lähestyvän hiipien kania takaapäin ja asettuvan pahaa aavistamattoman kanin taakse vajaan kahden metrin päähän. Kissa valmistautui hyökkäämään, takapää teki edestakaista liikettä pystyssä ja etupää oli matalana.


Seurasimme kiinnostuneena mitä siitä seuraisi. Yllättäen aivan kesken ruokailun kani hyppäsi suoraan ylöspäin noin metrin korkeudelle ja kääntyi ilmassa 180 astetta ja alas tullessaan hyppäsi suoraan kissan yli. Kissa säikähti ja säntäsi karkuun läheisten omenapuiden alle. Kani jäin hyppynsä jälkeen paikalleen ja seurasi kissan menoa karkuun ja lähti sitten hissukseen sen perään, selvästi haluten leikkiä. Se pomppi omenapuun alle kissan perässä ja jäimme odottamaan mitä nyt tapahtuu. Kun ei tapahtunut mitään, niin menimme puun luo, jonka oksat roikkuivat maassa kiinni. Kissa ja kani seisoivat siellä parin metrin päässä toisistaan ja kumpikin varmasti ihmetteli tilannetta, mutta kani ei ainakaan pelännyt lainkaan.


Kun seuraavan kerran illalla menin sulkemaan kanin häkin ovea yöksi, niin siellä se oli kuten aina ennekin. Silloin arvelin sen leikkivän usein tuon saman kollikissan kanssa pihalla, kun yhdessä niin hyvin toimeen tulivat.


Kanin kohtaloksi tuli syksy ja pakkaset. Siitä tehtiin paisti. Se oli kuitenkin jalostettu Broilerikani. Isä otti sen matkaan ja joku metsästäjä oli sen suolistanut ja nylkenyt. Äiti teki siitä kanipaistia. Minä söin, mutta Erja ja Jarmo eivät tainneet lemmikkiä syödä. Ei se hyvältä maistunut minustakaan.


Leikkejä Mäntylässä


Mäntylästä löytyi paljon leikkipaikkoja nuorelle pojalle. Kun kiipesi Mäntylän korkeimman mäen päälle, niin siitä laski alas sahan suuntaan tie, joka oli potkukelkalla pitkä ja vauhdikas mäki laskea. Kaksi potkurin päällä Jarmon kanssa olimme yleensä nopeimpia ja kelkkamme luisti pisimmälle, kun muiden lasten kanssa siellä laskettiin. Olimme jo Jyväskylässä vauhdinottoa ja matalana olemista ilmanvastuksen minimoimiseksi kelkalla harjoitelleet.


Pielisjoen jäälle oli jäädytetty joka talvi tukkiautoille tukkienpudotuspaikka. Siellä vietimme aikaa autojen purkua seuraten. Tukit sidottiin ensin vaijereilla tiukaksi nipuksi auton päällä, jonka jälkeen toisen puolen tukkipankot irrotettiin tai käännettiin syrjään. Tukkinippu kerrallaan pudotettiin alas auton kyydistä jäälle, joko vetämällä vinssillä ketjulla, jonka toinen pää oli tukkinipun yläreunassa ja toinen pää koukussa, joka oli jäässä kiinni. Joissakin autoissa oli hydrauliset kipit tukkinipun alla, joilla tukkinipun sai käännettyä alas.


Kun nippu putosi auton kyydistä noin 1,5 m matkan jäänpintaan, niin paksu jää aaltoili kuin ohut kumilevy ja sen päällä seisominen oli hauskaa ylös alas keinumista.


Tukkiniput olivat joessa vieri vieressä ja niiden painosta jääkenttä painui ja täyttyi vedellä, joten pakkasyön jälkeen nippujen väleissä pystyi liukumaan ja olemaan piilosta. Nipulta toiselle pystyi myös hyppimään, koska ne oli pyritty pudottamaan mahdollisimman lähelle toisiaan.


Kun pyöräili Ukonniemen satamaan, niin kesälläkin pääsi usein talvisiin maisemiin. Siellä nähtävästi purettiin tai lastattiin kalkkia, jota tuuli oli levittänyt koko satama-alueelle tasaiseksi valkoiseksi kerrokseksi. Polkupyörät ja vaatteet olivat satamareissun jälkeen aivan valkoiset.


Ylisoutaja


Kaupunkiin pääsi nopeitten ylisoutajan kyydissä, jota usein käytettiin kävellen kaupunkiin mennessä. Ylisoutajan taksa oli 20 penniä, joka ei silloinkaan tuntunut paljolta, koska linja-autokin oli kalliimpi. Ylisoutajan laituri oli Mäntyläntien päästä pätkän matkaa sahan suuntaan. Kävelytie meni siinä rantaan.


Urheilimme paljon Mäntylässä asuessamme. Rakensin seiväshyppytelineen ja puuseipäällä hypimme nurmikentällä talomme pihassa. Sain ennätykseksi 3 m 5 cm, eli yli 3 m tasaisesta tasaiselle jaloilleen. Saksaustyylillä pääsin 155 cm, eli siinäkin jaloilleen. Pomppuvoimaa minulla oli silloin lyhyissä jaloissani - paljon.


Nepenmäen rinteillä oli iso hyppyrimäki, josta pystyi hyppäämään pitkälle, mutta laskemiseen olisi tarvittu mäkisukset. Siellä oli myös hyvä pulkkamäki, jossa en enää kyllä lasketellut, lapsille tarkoitettu.


Mäntylän autotalliin mahtui hyvin isän auto ja myös sen eteen Isän ammattikoulussa harjoitustyönä ruostumattomasta teräksestä tekemät painonnostovälineet, jotka oli muutossa löytäneet sieltä paikkansa.


Seinänaapurit Piiroset


Paritalon seinämme takana asuivat Piiroset, joilla oli kaksi lasta, tyttö ja poika, hiukan Jarmoa nuorempia. Erkki Piironen oli työnjohtajana Repolan sahalla. Piirosten auto oli Saab 95 vm 1967, eli farmarimallin Saab, joita harvinaisena ei silloinkaan paljoa näkynyt.


Piirosen Erkki oli puhelias mukava kaveri, jolla oli yksi mielenkiintoinen harrastus. hän keräsi ja myi apteekkiin muurahaisen munia. Kuulin asiasta ja kysyin häneltä, miten se tapahtuu ja Erkki kertoi. Aurinkoinen kuuma pilvetön päivä on lähtökohtana keräykselle. Luvat maanomistajalta piti olla kunnossa. Mukaan otetaan valkoisia lakanoita, lapio ja laudoista rakennettuja suojia. Ne tehtiin naulaamalla puupalikat leveiden lautojen päihin, jotta alle jää rako, kun lauta on maata vasten.


Ison kekomuurahaisten pesän ympärille levitetään lakanat ja niiden päälle sisä- ja ulkoreunaan laitetaan kehään koko pesän ympärille suojat. Lapiolla puretaan muurahaiskeko heittämällä ja hajottamalla keko lakanoiden päälle lautasuojien väliin. Keko jatkuu maan alle, joten aivan pintakerrokset heitetään ensin kauemmaksi ja kun munia alkaa löytyä lapiosta, niin ne heitetään lakanan päälle.


Koko pesä kaivetaan ylös ja jäädään odottamaan, että muurahaiset tekevät lajittelutyön. Kun muurahaiset tajuavat munien olevan auringossa, niin ne siirtävät munat nopeasti auringolta suojaan, eli kantavat lautasuojiin. Kun työ on tehty, niin katokset nostetaan pois ja kerätään munat laatikkoon ja puretaan lakanat ja suojat. Muurahaiset kasaavat uuden pesän nopeasti ja munivat uudet munat.


Tulipalo


Pihamme oli käytännössä yhteispiha kaikkien ympärillä olevien naapureiden kanssa, vaikka jokainen tiesikin mikä marjapensas ja puu kuului kenenkin asuntoon. Pelailimme pelejä ja harjoittelimme eri urheilulajeja sekä kauniina kesäpäivänä grillailimme omalla hiilipallogrillillä makkaroita ja kanankoipia sekä possunkyljyksiä, jotka olivat minun suosikkini grillissä.


Viikonloppuna olimme tehneet pihalla ruokaa grillissä, ja tarkoituksena oli laittaa illaksi sulkapallokenttä valmiiksi pelejä varten. Hain verkon ja tolpat autotallista ja lainasin Piirosten rautakankea vanhojen reikien aukaisemiseksi verkkotolppia varten. Grillin nostin varastoon, kun ensin kippasin sen hiilet roskahuoneen lattialle.


Kenttä oli valmis illan peleihin ja menin sisään valmistautumaan. Meni ehkä 10 minuuttia, kun kuului kova huuto, joku huusi kovaa, Talo palaa! Ryntäsin ulos ja huomasin piharakennuksen, jossa autotallit ja roskahuone olivat, räystäiden alta tulevan savua ympäri talon. Tajusin olevani todennäköisesti tulipaloon syyllinen ja muistin pihan kasteluletkun olevan talon seinällä telineessä.


Otin letkunpään käteeni ja avasin vesihanan täysille. Lähdin juoksemaan vesiletkua perässä vetäen roskahuoneen ovea kohti, mutta letku ei sinne riittänyt vaan jäi noin 5m vajaaksi. Jätin letkun pään siihen ja juoksin avaamaan ovet ja pönkkäsin ne auki asentoon. Liekit löivät korkealle ylös talon sisällä ja savua tuli paljon. Puristin sormilla letkun päätä pienemmäksi ja sain veden lentämään pitkälle ja ovesta sisään.


Pikkuhiljaa tuli selvästi pieneni ja savukin alkoi hälvetä. Samalla kuulin palokunnan autojen sireenien ulvonnan ja pihaan kurvasi Repolan Sahan palokunta usealla autolla. Ruiskutin vielä vettä, kun palomiehet vetivät ison letkun roskahuoneen ovelle ja hoitivat sammutuksen loppuun. Talon sisärunko oli jo tulessa ja hiiltynyt, olin saanut kuitenkin alapuolen roskat pääosin sammumaan.


Seurasin sammutustyötä, kun ammattilaiset tehokkaasti sammuttivat rakennuksen ja kävivät vielä kaikki sen eri huoneet läpi etsien kauempana mahdollisesti olevia etäpesäkkeitä, koska palavat roskat olivat leijailleet ympäri taloa, jossa seinät olivat osin vain harjaan asti ja ylätila avoin lähes koko talon mitalta.


Kun kaikki oli varmasti sammutettu ja varmistettu, niin palopäällikkö tuli luokseni ja kiitti hyvin tehdystä alkusammutuksesta, jota ilman talo olisi todennäköisesti tuhoutunut kokonaan, koska liekit löivät jo rungossa. Otin kiitokset häpeillen vastaan, koska itsehän palon olin aiheuttanut. En sitä silloin palomiehille kertonut. He epäilivät kuitenkin, että jotakin palavaa oli roskien mukana ollut, joka oli palon sytyttänyt. Palopäällikkö pyysi minua tarkkailemaan rakennusta illan ajan palopesäkkeiden varalta. Lupasin näin tehdä.


Isuzu Bellet


Isä oli vaihtanut Bluebird Datsunin punaiseen Isuzu Bellettiin, vuosimalli 1970, joka 1500cc moottorilla oli kova kulkemaan ja kiihtymään. Sen rekisterinumero oli SJY-88.


Kerran kun tulin pyörällä kaupungista, niin näin Mäntyläntien päässä auton, jossa oli sama rekisterinumero kuin Isuzussa. Kotona kerroin asiasta isälle, ja menimme autoa katsomaan. Autoa lähestyessämme isäkin ihmetteli, että miten sen rekkari voi olla sama, kunnes vasta muutaman metrin päästä näki, että ei se ollutkaan. Sen auton rekkari oli SJV-88.









Mökki Viinijärven Sotkuman Solassa





Kun isä sai rahaa asunto-osakkeen myynnistä, niin aika nopeasti meille ostettiin kesämökki Viinijärven rannalta. Se oli 50 luvulla rakennettu kesäkäyttöön tarkoitettu, pienellä 2100m2 tontilla ilman eristeitä ollut lautamökki.


Parasta oli kuitenkin se, että sen terassi oli vain metrin päässä rannasta ja ranta oli luonnon hiekkaranta ja Viinijärvessä kirkas vesi. Siellä vietettiin sitten kesiä isän käydessä sieltä töissä meidän muiden ollessa koko ajan mökillä.


Laajensimme mökkiä muuttamalla osan ulkoseiniä kiertäneestä terassista sisätilaksi ja yhdessä Jarmon kanssa olimme monta päivää kivimiehinä, eli keräsimme ja raahasimme mökille sopivan muotoisia ja kokoisia luonnonkiviä, jotka sitten järvessä pesimme. Kun kiviä oli riittävästi kasassa, niin Tossavaisen Veijo tuli mökille muuraamaan meille avotakan. Siitä tuli hienoin takka, jonka olen nähnyt ja se veti heti alusta lähtien upeasti. Takan pohja saatiin muurattua sekalaisesta kivestä ja tiilestä sekä betonimassasta. Betonimassa tehtiin kahden miehen voimin viisi metriä pitkän ja kaksi-kolme metriä leveän, muovikalvon sisällä. Muovikalvoa heiluttamalla saatiin suoritettua sementin, hiekan ja veden sekoitus. Ei tarvittu betonimyllyä, kun löytyi oikean rytmi muovikalvoa vatkatessa.


Veijo muurasi ensin tulitiilistä varsinaisen tuhkatilan, sitten tulipesän rungon, tulipesän ja tärkeimmän asian, eli tulinielun. Veijo opetti tekemään nielun niin, että liekki pakotetaan ensin kaartamaan piipusta poispäin, joka sitoo savukaasuvirtaukset laminaarisesti yhteen nippuun. Kun virtaus on nipussa, niin kanava käännetään jouhevasti piippuun päin.


Kohtaan, jossa tässä piippuun päin käännöksessä seinämä on pystysuorassa, tehdään takan ylävaipan muurauksella kapein nielu, eli siihen tehtiin tulelle vain 2–3 cm korkea ja noin 25 cm leveä virtauskanava. Kapeimmassa kohdassa pienimmällä poikkipinnalla on suurin virtausnopeus. Samalla synnytettiin alareunaan alipaine eli veto kun kuumien nopeiden virtausten nuoleskellessa seinämiä ne lämpenivät nopeasti voimakkaasti ja saivat samalla imun aikaan.


Veijo konemiehenä ja ammattirakentajana ymmärsi virtaustekniikan perusteet ja myös Laval-suuttimen periaatteen ja toiminnan. Virtausaukon pienentyessä virtausnopeus kasvaa. Lähellä olevat virtauspinnat lämpenivät siis virtauksessa nopeasti ja veto oli aiheutuvan alipaineen takia hyvä. Ulkopinnat takkaan tehtiin kokonaan kivistä, joita olimme Jarmon kanssa keränneet. Tärkeintä yläetureunan tukikiveä jouduttiin etsimään pitkään ja se sitten isän kanssa autolla kilometrin päästä haettiin.


Se tuettiin neliöterästangolla alakiveen ja sen koristeellisen tangonkin Veijo väänsi mökillä. Neliötankoa kuumennettiin hitsipillillä ja kiertämällä sitä aina välillä pitkällä poikkitangolla, jossa oli keskellä neliöreikä. Toinen kierrettävän tangon pää oli tuettuna puiden väliin pultattuun, teräslatassa olevaan neliöreikään. Näin syntyi kaunis, kierretty kiven tukitanko ilman sepän pajaa. Veijo sanoi, että takan pitää antaa kuivaa rauhassa viikon, jonka jälkeen siihen voi laittaa ensin pienet muutaman klapin tulet ja seuraavan päivänä sitten jo isommat. Näin vältettäisiin muurausten halkeamiset. Ei haljennut muuraukset lämmitettäessä ja takka veti upeasti humisten. Mökin sai sillä kuivaksi ja kun kivimuuraus oli lämminnyt, niin se piti lämmön koko yön ajan.


Kun naapurimökkimme Salmisen Kalle tuli käymään ensimmäistä kertaa takan valmistuttua, niin hän huokaisi ja ihasteli lopputulosta, takka oli hänen kuvailemanaan kuin koru.


Mökkiimme liittyy myös rikosvyyhti. Juuri meidän mökkimme johti ison rikosaallon ratkeamiseen 1973. Olimme tulleet mökillemme loppuvuodesta, kun lunta oli jo maassa. Huomasimme, että autopaikallamme oli ollut pysäköitynä auto, koska jäljet näkyivät lumessa. Saappaanjäljet johtivat autolta suoraan mökkimme terassille ja huomasimme, että sisältä oli viety kaasuliesi ja kaikki vähänkin arvokkaampi tavara.


Kun tutkimme ympäristöä ja kävimme myös naapurimökeillä, niin totesimme myös naapurimökeille murtaudutun. Erikoista asiassa oli se, että molempien naapurimökkien ovet oli väännetty raudalla auki, mutta meidän mökkimme ovi oli ehjä. Kuistin roska-astiassa oli maitopurkki ja säilykepurkkeja ja makkarapaketin kääreitä, eli mökillä oli oltu useampi yö.


Pauli kävi soittamassa viereisestä maalaistalosta poliisille. Rikospoliisit tulivatkin nopeasti paikalle ja heitä kiinnosti erityisesti kaksi asiaa. Ensinnäkin roskat ja niiden päiväykset ja kaupan tarrat kääreissä, josta näkyi mistä ne oli ostettu. Toinen mystinen asia, joka kiinnosti, oli ehjä ovi.


Olimme seuranneet lehdistä jo useamman viikon ajan uutisointia mökkivarkauksista ympäri Pohjois-Karjalaa ja nyt siihen uutisvirtaan tuli lisää taas uusia tapauksia. Isä teki listan mökiltä kadonneista tavaroista poliisille ja jäimme mökille siivoamaan murron jälkiä. Seuraavalla viikolla isä sai poliisilta puhelun, jossa pyydettiin tulemaan hakemaan mökiltä varastetut tavarat pois poliisin varastosta. Isä meni hakemaan tavaroitaan ja poliisin varastossa oli ollut ainakin rekkalastillinen kaikenlaista tavaraa, joista poliisin kanssa kiertäen ja listaa seuraten löytyi kaikki meiltä varastettu tavara virveleitä myöten.


Poliisi vielä kiitti Paulia, koska meidän tapauksemme oli johtanut poliisit oikeille jäljille. Koska mökkiimme oli menty omilla avaimilla, niin poliisi oli selvittänyt mökin edellisen omistajan, jonka poika oli ollut poliisin vanha tuttu. Poliisi oli käynyt siellä yllätysvierailulla. Maatalon pihavarastosta oli löytynyt varastetun tavaran varasto, jonka poliisi oli siirtänyt omaan varastoonsa.


Murtomiehinä oli toiminut talon isännän poika, joka oli saanut heille jääneet mökin vara-avaimet käsiinsä ja oli apureidensa kanssa tyhjentänyt mökkejä jo pitkän aikaa ja vasta nyt kun heidän mökkinsä oli myyty, he olivat käyneet ryöstämässä sen ja naapurit tutussa ympäristössä.


Virhe oli se, että eivät olleet murtautuneet myös meidän mökkiimme, vaan menneet sisälle avaimilla. Isä vaihdatti tapauksen jälkeen mökin lukot ja uusia murtojakaan ei sinne enää tehty.









Uusi koulu





Minun koulunkäyntini Joensuussa alkoi aika erikoisesti. Jyväskylässä koulumme, Kypärämäen kansakoulu, oli Suomen aivan ensimmäinen kokeiluperuskoulu, jossa emme päässeet hakemaan lainkaan oppikouluun vaan kaikki jatkoivat ala-asteen jälkeen samassa koulussa – peruskoulussa.


Kun Joensuussa isä tietysti oli selvittänyt mihin kouluun lapset menevät, niin ensimmäinen kysymys oli ollut, että ovatko lapset olleet oppikoulussa, johon isä oli tietysti vastannut, että eivät. Ohje oli tullut, että maanantaina sitten Nepenmäen kansalaiskouluun ilmoittautumaan.


Minä menin maanantaina koulun kansliaan ja rehtori kertoi mihin luokkaan minun piti mennä. Ensimmäisenä päivänä oli heti matematiikkaa, joka tuntui tosi helpolta ja kun opettaja kirjoitti sitten taululle kolme tehtävää ja pyysi ne laskemaan vihkoon, niin minä laskin ja odottelin siinä vähän aikaa ja menin oma-aloitteisesti taululle ja laskin kaikki tehtävät liidulla tehtävien alle.


Kaikki seurasivat laskemista hiljaisena, opettajakin vain katsoi, ja kun olin tehtävät tehnyt niin kumarsin opettajalle ja olin lähtemässä pulpettiini, kun opettaja sanoi, että kaikki laskut ovat oikein, mutta täällä on tapana, että opettaja suorittaa ne laskutehtävät taululle. Jyväskylässä kuka vaan ensiksi laskenut sai mennä tekemään laskut taululle ja toimin, kuten ennenkin.


Opettaja kysyi tunnin jälkeen, mitä olin laskennossa opiskellut ja selvisi, että he olivat Nepenmäellä ainakin vuoden jäljessä minua. Seuraavana päivänä oli aamupäivällä puukäsitöitä, jossa oivalsin, että tämä porukka ei oikeasti edes halua mitään oppia. Itselle puukäsityöt olivat todella tärkeä aine ja olin käynyt aina iltaisin opettajan järjestämässä iltakäsityökerhossa. Nyt porukka vain maleksi, ei halunnut tehdä mitään ja väitti vaan opettajalle vastaan.


Seuraavana päivänä kun tulin kouluun, niin ensimmäiseksi oli liikuntatunti. Kaikkien piti käydä kiertämässä hölkäten opettajan perässä muutaman kilometrin lenkki, jonka jälkeen oli voimistelua koulun kentällä. Suurin osa oppilaista katosi ennen lähtöä, joten vain pieni porukka kiersi opettajan kanssa lenkin. Ruokailuja varten ei koulussa ollut lainkaan ruokasalia, vaan ruoat tulivat luokkaan ja ne syötiin pulpetin päällä. Se ei tuntunut hyvältä, koska ruokailu oli minulle tärkeä tapahtuma. Retkiruoka pulpetin päällä ei ollut mieleen.


Puolen päivän aikaan rehtori tuli luokkaan ja pyysi minut mukaansa toimistoonsa. Hän kertoi, että olen väärässä koulussa. He olivat selvittäneet, matikan opettajan ilmiannosta, että olinkin ollut Suomen ensimmäisessä peruskoulussa, jonka todistukset ja opetussuunnitelmat he olivat tutkineet, joten päätös oli, että kuulun ehdottomasti oppikoulun puolelle. Nepenmäen koulun rehtori sanoi soittaneensa Niinivaaran normaalilyseon rehtorille ja sopineensa hänen kanssaan jo, että tulen sinne ja isällekin oli asiasta jo ilmoitettu.


Sain lähteä kotiin ja seuraavana päivänä sitten suunta oli Niinivaaran harjoittelukouluun, norssiin, suoraan oppikoulun toiselle luokalle. Ongelmaksi ei tullut matematiikka, eikä mitkään muut aineet kuin ruotsi, jota en ollut koskaan lukenut ja muut oli lukeneet sitä jo puolitoista vuotta. Muutto aiheutti ongelmia myös englannin opiskeluun, jossa olin ollut Jyväskylässä hyvä, todistuksessa Jyväskylässä jouluna arvosana oli 9, mutta Joensuussa jo muutaman kuukauden jälkeen keväällä se tippui neloseen, eli sain ehdot sekä ruotsista että englannista.


Kesästä osa meni ehtolaiskurssilla, joita järjestettiin Nepenmäen koululla. Siellä kävin säännöllisesti ja se auttoi. Englannin osasin entuudestaan, mutta Joensuussa oli englantia opiskeltu täysin eri järjestyksessä kuin itse olin, mutta ehtolaiskokeessa sain sitten kiitettävän, kun koko englannin osaamista testattiin. Ruotsin koe meni läpi kuutosella, ja eipä se siitä tainnut koskaan seiskaa parempaan noustakaan - tippua taisi.


Ne olivat ainoat saamani ehdot, vaikka en koskaan oppikoulun enkä lukion aikaan kirjoja kotiini koululta kuljettanut, tuntiopetuksen varassa siellä eteenpäin menin. Luin mieluummin iltaisin scifiä, joita kului seitsemän kirjan verran viikossa, eli kirja päivässä noin 13-vuotiaasta parikymppiseksi.

